
КАЗУС

Пред административния съд е постъпила жалба  на лицето  Х, против Уведомително писмо за извършена оторизация и изплатено финансово подпомагане по схемите и мерките за директни плащания за 2011г. на заместник изпълнителния директор   на Държавен фонд "Земеделие" в  частта , с която  на лицето е отказано финансово подпомагане за овощната градина.

Жалбоподателят счита оспорения акт за незаконосъобразен - постановен при допуснати съществени нарушения на административно производствените правила и противоречие с материалноправни разпоредби. Навеждат се доводи за липса на правни и фактически основания за издаване на акта, както и за неправилно изясняване на фактите и неправилно прилагане на закона. Сочи се, че овощната гради отговаря на изискванията за финансово подпомагане, тъй като е в отлично земеделско и екологично състояние и не е заявена с по-голяма площ от действителната. Моли жалбата да бъде уважена по посочените в същата основания. 

Съдът е установил от фактическа страна, че лицето Х е подало заявление за регистрация на 15.03.2011г. и заявление за подпомагане за 2011 г. с, въведено в  като е заявило за подпомагане следните площи: по схемата за единно плащане (СЕПП), по схема за национални доплащания на хектар земеделска земя (СНДП) и по схема за плащания на земеделски стопани за природни ограничения в планинските райони (НР2) – по 5.93ха за всяка схема. Към заявлението е приложена таблица за използваните парцели за 2011 г. и картен материал. За посочените площи жалбоподателят е поискал финансово подпомагане в размер на 1328,42 лв. по СЕПП, 177,90 лв. – по СНДП и 811,85 лв. – по НР2. При подаване на заявлението е извършена административна проверка, при която са открити несъответствия по отношение на БЗС 39431-277-1 и 39431-50-1 с площ, излизаща извън площите, подходящи за подпомагане 

С изх. № 02-220-6500/2151 от 06.10.2011 г. до жалбоподателя е изпратено уведомително писмо от ДФЗ за площи, заявени от повече от един кандидат, според което при извършване на административни проверки на подаденото заявление за подпомагане по схемите на директни плащания на площ се е установило наличие на площи, заявени от повече от един земеделски стопанин. Към писмото е приложена таблица на БЗС, за които са установени застъпвания и карти на тези застъпвания. Писмото е получено от жалбоподателя на 25.10.2011г. (л. 90), а срокът, в който следва да отговори е 20 работни дни от съобщаването. В резултат жалбоподателят на 26.10.2011г. е попълнил декларация за изясняване на принадлежността на площи, заявени от повече от един земеделски стопанин, към която е приложил попълнена таблица на установените застъпвания, в която саморъчно е декларирал, че потвърждава заявлението си по отношение на БЗС 39431-186-2. За доказателство относно правото си на ползване върху площите жалбоподателя е представил нотариален акт  за собственост на десет ниви. Приложен е и списък с потвърдени кадастрални имоти и предоставени за тях документи като накрая на списъка с дата 26.10.2011г. жалбоподателят е декларирал, че въведената в ИСАК информация съответства на предоставените от него документи за правно основание за ползване на кадастралните имоти с установени застъпвания. Освен това е декларирал, че липсата на въведен документ за кадастрален имот от таблицата означава, че не го потвърждава и че се отказва от него като застъпените площи ще бъдат третирани като наддекларирани. От посочените документи не става ясно кога същите са депозирани в ОПСМП – С.. По делото не са приложени документите на другите бенефициенти, с които е установено застъпване на БЗС с тези, декларирани от жалбоподателя.

С обжалваното Уведомително писмо за извършена оторизация и изплатено финансово подпомагане по схемите и мерките за директни плащания за 2011г. с изх. № 02-220-6500/173 от 29.06.2012 г., Изпълнителният директор на ДФ "Земеделие” е отказал исканата финансова помощ за 2011 г. по трите схеми за подпомагане. В самото уведомително писмо се съдържат таблици във връзка с всеки от заявените парцели по заявените схеми за подпомагане. По отношение на СЕПП в колона 1 и 2 на таблицата са посочени идентификатори на БЗС и площ на декларирания парцел по съответната схема. В колона три е отразена площ на застъпване, което не е отстранено (в случая такова не е посочено). Колона четири отразява резултати от извършвани на място проверки; в конкретния случай не са отбелязани такива. Колона 5 отразява площта на парцела след извършени административни проверки. Както за нея, така и за колона 4 по СЕПП е посочено правно основание чл. 43, ал.3, т.4 ЗПЗП и обстоятелството, че кандидатът е заявил площи, които не стопанисва. По отношение на СНДП е посочено правното основание на чл. 47, ал.2, т.4 от ЗПЗП, а по отношение на НР2 – чл.12, т.1 от Наредба № 11 от 03.04.2008г. за условията и реда за прилагане на мярка 211 и мярка 214 от Програмата за развитие на селските райони за периода 2007-2013г.

По делото е изслушана и приета съдебно-техническа експертиза .В заключението си вещото лице посочва, че за територията, в която жалбоподателят е заявил за подпомагане земеделски парцели, е извършено аерозаснемане през 2010г. и теренна проверка на място от специалисти на ОСЗ С. и ОСЗ Г. на 05.10.2011г. Въз основа на тях е определен допустимият за подпомагане слой за 2011г. като и в двете поредни години – 2010г. и 2011г. БЗС 39431-50-1 попада извън границите на допустимите за подпомагане площи. След определянето на този слой земеделските стопани са имали възможност да направят възражения съгласно заповед на МЗХ № РД 09-1214/22.12.2011г., извадка от която е публикувана на електронната страница на МЗХ, меню „Пресцентър”, подменю „Новини”, „Архив новини” на 06.01.2012г. Срокът за възражения е бил до 20.01.2012 г. Видно от писмо на л.168 по делото жалбоподателят е подал такова възражение в посочения срок, което обаче не е уважено. След разглеждането на възраженията и отразяване на нанесените корекции, видно от писмо на МЗХ изх. № 13-1680 на 28.02.2012г., слоят на допустимите за подпомагане площи за 2011 г. е предаден на ДФЗ. При извършената от вещото лице проверка в МЗХ, същото установява, че няма извършени проверки на място на жалбоподателя за заявените за подпомагане за 2011г. площи.

Въпроси: 

1. Представлява ли уведомителното писмо индивидуален административен акт?
2.  Кой орган е компетентният орган да извърши оторизация и да изплати финансово подпомагане по схемите и мерките за директните плащания /СЕПП/?
3. Как  следва да се  определят   площите, за които е допустимо финансово подпомагане. С какъв акт и от какъв орган се определят тази площи?
4.  Допустимо ли е съдът да подложи на контрол за законосъобразност отказ да се извърши финансово подпомагане за 2011г. по  СЕПП за площи, които не са включени в границите на допустимите за подпомагане площи , одобрени предварително  с мотив, че  тази площи би следвало да бъдат включени в такива площи?
5.  Какви са основанията за отказ да се извърши  финансово подпомагане?
6.  Може ли административният орган да приложи процесуални правила, които  не са  предвидени в АПК и да приложи основание за отказ  за финансово подпомагане, което не е сред изброените в ЗПЗП?
Този документ е създаден в рамките на проект „Повишаване на компетентността на съдии, съдебни помощници и съдебни

служители от ВАС и административните съдилища”, Договор № 13-24-2/10.09.2013 г., финансиран от Оперативна програма

„Административен капацитет”, съфинансирана от Европейския съюз чрез Европейския социален фонд. 

